Gib Mihăescu

Gib I. Mihăescu () pe numele său real Gheorghe Mihăescu, a fost un prozator, romancier și un dramaturg român interbelic. A fost decorat pentru acte de bravură în timpul primului război mondial.

Biografie 
A absolvit cursurile Colegiului Național "Carol I" din Craiova.
În mai 1917 absolvă școala de ofițeri de infanterie de la Iași cu gradul de elev plutonier și este repartizat la Regimentul 42-66 Infanterie.
A participat la primul război mondial ca elev-ofițer, fiind combatant în 1917 în luptele de la Mărășești-Mărăști-Oituz.

Gib Mihăescu a fost avocat la Chișinău și în orașul său natal. A colaborat la revistele Sburătorul, Gândirea, Viața Românească etc.

Operă literară 
Este autorul volumelor de nuvele Grandiflora în 1928 și Vedenia în 1929, al unor romane de analiză psihologică a apariției unor stări obsesive, îndeosebi erotice, Rusoaica (tradus și în limba slovacă), Brațul Andromedei, Femeia de ciocolată, Zilele și nopțile unui student întârziat, Donna Alba. A scris și piese de teatru (adunate în volumul Pavilionul cu umbre) și a purtat o interesantă corespondență cu Cezar Petrescu, Corneliu Moldovanu, Apriliana Medianu și Susanne Dovalova, din Bratislava.

Ultimul său roman, Donna Alba, scris la un deceniu și jumătate de la sfârșitul primului război mondial, subliniază importanța acestui eveniment. În mare măsură autobiografic, acest roman de război descrie experiențele care au marcat profund personalitatea autorului și care au constituit premisele formării sale ca om și ca scriitor. Autorul descrie avântul eroic al soldatului român care ține piept cu baioneta armatelor germane, dar și viziunea realistă, tragică asupra întâmplărilor cotidiene marcate de circumstanțele războiului.

Romanele lui Mihăescu au influențe rusești, mulți critici vorbind despre "dostoievskianism", însă textele sale, deși asemănătoare prin obiect, se deosebesc prin luciditate și limpezime de tenebrele și atmosfera neguroasă a operei lui Dostoievski. Din păcate, a murit la vârsta de doar 41 de ani, bolnav de tuberculoză, fiind înmormântat la Drăgășani.

Valoarea operei lăsate în urma sa de Gib I. Mihăescu l-a așezat între marii nuveliști români și printre cei mai importanți romancieri ai literaturii noastre.

La Drăgășani un colegiu național îi poartă numele, iar la Râmnicu Vâlcea o stradă este numită în cinstea lui.

La Muzeul Literaturii Române sunt păstrate unele manuscrise ale sale.

Romane 
A scris cinci romane:
 1930: Brațul Andromedei
 1933: Rusoaica 
 1933: Femeia de ciocolată
 1934: Zilele și nopțile unui student întârziat
 1935: Donna Alba

Nuvele 
 1928: Grandiflora
 1929: Vedenia
 1935: Visul
 Filidor

Piese de teatru 
 1928: Pavilionul cu umbre

Traduceri 
L’Étape (Pe drumul gloriei) în antologia, Contes roumains d'écrivains contemporains. 
Troïtza în Nouvelles roumaines traducere în limba franceză de Edmond Bernard, 1947
La Femme russe  traducere în limba franceză de Georgeta Horodinca, 1997. 
La rusa. Ed. Pre-Textos, Valencia, Spania, traducere în limba spaniolă de Joaquín Garrigós. 
La Femme chocolat traducere în limba franceză de Gabrielle Danoux, 2013.

Note

Lectură suplimentară
 Diana Cristev - Războiul și literatura lui Gib I. Mihăescu, prefață la Linia întâi, povestiri scurte de Gib I. Mihăescu, Ed. Militară, Buc., 1983
 Mihail Diaconescu - Gib I. Mihăescu, Ed. Minerva, Buc., 1973, pag. 36
 Doina Modola, Seducătorul și umbrele, Editura "Casa Cărții de Știință" din Cluj-Napoca, 2006 - recenzie 
 Al.Florin Țene, La braț cu Andromeda - viața scriitorului Gib I. Mihăescu între realitate și poveste,  Editura NAPOCA NOVA, 2016, Cluj-Napoca

Legături externe 

 Gib Mihaescu si efectul lui Oedip , 17 martie 2010, Cultura
 Exercițiile ignorate ale lui Gib ,Ion Simuț, România literară, 2004, Numarul 32
 De strajă patriei, Corina Ciocarlie, Observator cultural - numărul 604, decembrie 2011

 

Nașteri în 1894
Nașteri pe 23 aprilie
Decese în 1935
Decese pe 19 octombrie
Avangarda artistică românească
Avocați români
Decese cauzate de tuberculoză
Decese în București
Dramaturgi români
Militari români în Primul Război Mondial
Nuveliști români
Oameni din Drăgășani
Prozatori români
! 004 Mihaăescu, Gib
Romancieri români
Români cunoscuți sub pseudonimele folosite
Scriitori cunoscuți sub pseudonimele folosite
Scriitori români de literatură științifico-fantastică
Scriitori români din secolul al XX-lea